Oppdal kyrkje

Oppdal kyrkje er ei krosskyrkje i Vangslia, vest for Oppdal sentrum (Trøndelag).

Det stod ei stavkyrkje vigsla til den heilage Edmund på staden i mellomalderen. Dagens kyrkje vart oppført av byggmeistrane Ole Jonsen Hindrum og Nils Olsen og innvigd 12. mars 1651. Det er ei lafta krosskyrkje. Det har gjennom historia vore mange problem med takryttaren, som er for tung for konstruksjonen. Fundamentet vart forsterka i 1674, men det har ikkje vore nok.

Kyrkja har våpenhus på vestre og nordre krossarm og sakristi i aust samt gallerioppgang i hjørnet mellom nordre og austre. I vest er eit dåpsventerom i stavverk frå slutten av 1100-talet som skal ha vore ein del av Edmundskyrkja.

Kyrkja har hatt utvendig panel sidan 1684. I 1884 vart også innerveggane kledd med panel, og kyrkja vart pussa opp etter samtidas smak. Så vart ho restaurert på 1950-talet. I 2008–14 har kyrkja vorte omfattande restaurert etter å ha vore angripen av råte. Kyrkja er kvit i dag, men har skifta farge fleire gonger opp gjennom historia.

Prestegarden er like nord for kyrkja, og i nærområdet er eit av dei største gravfelta frå vikingtida.

 Kjelder 

 Oppdal kyrkjelege fellesråd 

 Kyrkjesøk

 Bakgrunnsstoff 
 Oppdal historielag: Kirken på Vang
 Rennebu kirkelige fellesråd 

 Oppdal kommune 

Kategori:Kyrkjer i Gauldal prosti
Kategori:Kyrkjer i Oppdal
Kategori:Norske kyrkjer frå 1650-åra
Kategori:Krosskyrkjer i Noreg
Kategori:Kulturminne i Oppdal
Kategori:Valkyrkjer i 1814